**projektas**

**reg. Nr. T-231**

**2.6.darbotvarkės klausimas**

**Pasvalio rajono savivaldybės taryba**

**Sprendimas**

**Dėl pritarimo susitarimUI dėl meno ir dizaino viešosiose erdvėse**

2022 m. lapkričio d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, įgyvendindama Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo, patvirtinto Pasvalio rajono savivaldybės tarybos 2009 m. liepos 15 d. sprendimu Nr. T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo (Pasvalio rajono savivaldybės tarybos 2017 m. kovo 31 d. sprendimo Nr. T1-78 redakcija), 4.4 papunktį, atsižvelgdama į Lietuvos Respublikos kultūros ministerijos 2022 m. rugsėjo 27 d. raštą Nr. S2-1999 „Dėl prisijungimo prie susitarimo dėl meno ir dizaino viešosiose erdvėse“, Pasvalio rajono savivaldybės taryba nusprendžia:

 1. Pritarti Lietuvos Respublikos kultūros ministerijos, kitų ministerijų, savivaldybių ir Pasvalio rajono savivaldybės susitarimui dėl meno ir dizaino viešosiose erdvėse (toliau – Susitarimas) (pridedama).

 2. Įgalioti Pasvalio rajono savivaldybės merą Pasvalio rajono savivaldybės vardu pasirašyti Susitarimą.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Bendrojo skyriaus specialistė Rūta Jaruševičienė

2022-11-14

Suderinta DVS Nr. RTS-250

PRITARTA

Pasvalio rajono savivaldybės tarybos

2022 m. lapkričio d. sprendimu Nr. T1-

LIETUVOS RESPUBLIKOS KULTŪROS MINISTERIJA

PASVALIO RAJONO SAVIVALDYBĖ

 SUSITARIMAS

DĖL MENO IR DIZAINO VIEŠOSE ERDVĖSE

2022 m. d.

Vilnius

Lietuvos Respublikos kultūros ministerija, esanti adresu: J. Basanavičiaus g. 5, LT-01118 Vilnius, atstovaujama \_\_\_\_\_\_\_\_\_\_\_\_\_\_\_\_\_\_\_\_, ir Pasvalio rajono savivaldybė (toliau – Savivaldybė), esanti adresu: Vytauto Didžiojo a. 1, LT-39143 Pasvalys, atstovaujama Savivaldybės mero Gintauto Gegužinsko, veikiančio pagal Savivaldybės tarybos 2022 m. lapkričio d. sprendimą Nr. T1- (toliau – šalys),

**įgyvendindamos** Aštuonioliktosios Lietuvos Respublikos Vyriausybės programos, kuriai pritarta Lietuvos Respublikos Seimo 2020 m. gruodžio 11 d. nutarimu Nr. XIV-72 „Dėl Aštuonioliktosios Lietuvos Respublikos Vyriausybės programos“, nuostatų įgyvendinimo plano priemonę „Išanalizuoti galimas paskatas ir prievoles investuojant į kultūrą, sukuriant ir įgyvendinant „Procento kultūrai“ schemą, taikomą urbanistinės plėtros projektuose, orientuojantis į visuomenės gyvenimo kokybės gerinimą bei tvarų kultūros išteklių naudojimą“ ir Europos Komisijos inicijuotą Naujojo Europinio Bauhauzo iniciatyvą, kuri skatina kurti ateities gyvenimo būdo ir gyvenamosios aplinkos kokybės vizijas, apjungiant meną, kultūrą, socialinę įtrauktį, mokslą ir technologijas.

**suvokdamos** viešosios erdvės reikšmę visuomenės kultūrinei ir socialinei raidai bei gyvenimo kokybei;

**siekdamos** gerinti viešųjų erdvių kokybę, didinti vertę, kurti viešąsias erdves, išreiškiančias visuomenės kultūrinį identitetą bei atspindinčias kultūrinį ir gamtinį paveldą;

 **pažymėdamos**, kad kokybiška viešoji erdvė turi teigiamą poveikį ja besinaudojantiems, skatina socialinę sanglaudą, ugdo visuomenės kultūrą ir pilietiškumą.

**atkreipdamos** dėmesį, kad meno ir dizaino kūriniai viešose erdvėse didina viešųjų erdvių vertę, integruoja meną į kasdienį visuomenės gyvenimą ir atlieka reikšmingą edukacinę funkciją,

susitaria:

**I SKYRIUS**

**ŠALIŲ ĮSIPAREIGOJIMAI**

1. Planuojant lėšas visuomenės poreikiams skirtų pastatų statybai ir (ar) rekonstravimui, įvertinti poreikį ir galimybę planuoti lėšas specialiai šiems pastatams skirtiems meno ir (ar) dizaino kūriniams sukurti ir (ar) įsigyti.

2. Priėmus sprendimą planuoti lėšas specialiai šiems pastatams skirtų meno ir (ar) dizaino kūrinių sukūrimui ir (ar) įsigijimui užtikrinti, kad projekto vykdytojas:

2.1. kūrėjų paslaugos arba meno ir (ar) dizaino kūriniai būtų įsigyjami viešo konkurso būdu, sudarant lygias galimybes visiems kūrėjams dalyvauti konkursuose;

2.2. konkursinius pasiūlymus, meno ir (ar) dizaino kūrinius ar jų projektus vertintų ir profesionaliojo meno vertintojai, būtų įtraukta vietos bendruomenė;

2.3. konkursams teikiamų meno ir (ar) dizaino kūrinių ar jų projektų išraiškos priemonės nebūtų ribojamos;

2.4. būtų užtikrintas sukurtų ir (ar) įsigytų meno ir (ar) dizaino kūrinių eksponavimas viešai visuomenei prieinamose erdvėse ir prieinamumas visoms žmonių grupėms.

 3. Dalyvauti šio susitarimo įgyvendinimą koordinuojančios darbo grupės veikloje skiriant atstovus ir dalijantis gerosios praktikos pavyzdžiais.

4. Pagal galimybes viešinti gerosios praktikos pavyzdžius.

5. Kultūros ministerija papildomai įsipareigoja:

 5.1. sudaryti ir koordinuoti susitarimo įgyvendinimo darbo grupę, įtraukiančią susitarimą įgyvendinančias šalis ir socialinius partnerius, bei techniškai ją aptarnauti;

 5.2. kartu su socialiniais partneriais konsultuoti sutarties šalis ir kitus suinteresuotus asmenis šio susitarimo įgyvendinimo klausimais;

 5.3. įgyvendinant kultūros paskirties pastatų statybos ir (ar) rekonstravimo projektus, prie kurių įgyvendinimo valstybės biudžeto ar kitų finansavimo šaltinių lėšomis prisideda Kultūros ministerija, užtikrinti, kad projekto vykdytojas numatytų iki 1 % lėšų, nuo pastato statybos ar rekonstravimo sąmatinės vertės, meno ir (ar) dizaino kūrinių sukūrimui ir (ar) įsigijimui.

  **II SKYRIUS**

**BAIGIAMOSIOS NUOSTATOS**

6. Šis susitarimas pasirašomas lietuvių kalba , po vieną egzempliorių kiekvienai šaliai.

7. Šis susitarimas galioja naujai pradedamiems įgyvendinti viešosios paskirties pastatų projektams iki 2030 metų.

8. Šis susitarimas gali būti šalių pakeistas ar papildytas papildomais susitarimais.

9. Papildomi susitarimai sudaromi raštu ir yra neatskiriama šio susitarimo dalis.

10. Prie šio susitarimo gali prisijungti kitos institucijos vienašalės deklaracijos pagrindu, kuri teikiama Kultūros ministerijai.

11. Šis susitarimas įsigalioja, kai jį pasirašo visos šalys.

Suinteresuotos šalys ir jų atstovai

|  |  |  |  |
| --- | --- | --- | --- |
| **Lietuvos Respublikos kultūros ministerija**Kodas 188683671J. Basanavičiaus g. 5, LT-01118 VilniusTel. (5) 219 3400El. paštas: dmm@lrkm.ltLietuvos Respublikos kultūros ministerijosatstovas |  |  | **Pasvalio rajono savivaldybė**Kodas 188753657Vytauto Didžiojo a. 1, LT-39143 PasvalysTel. 8 451 54101El. paštas: rastine@pasvalys.lt Pasvalio rajono savivaldybės merasGintautas Gegužinskas |

Pasvalio rajono savivaldybės tarybai

**AIŠKINAMASIS RAŠTAS**

**Dėl pritarimo susitarimUI dėl meno ir dizaino viešosiose erdvėse**

**2022-11-14**

Pasvalys

**1. Sprendimo projekto rengimo pagrindas.**

Pasvalio rajono savivaldybės (toliau – Savivaldybė) administracija 2022 m. rugsėjo 27 d. gavo Lietuvos Respublikos kultūros ministerijos (toliau – Kultūros ministerija) raštą Nr. S2-1999 „Dėl prisijungimo prie susitarimo dėl meno ir dizaino viešosiose erdvėse“, kuriuo siekiama gerinti viešųjų erdvių kokybę, didinti jų vertę, kurti viešąsias erdves, išreiškiančias visuomenės kultūrinį identitetą bei atspindinčias kultūrinį ir gamtinį paveldą. Vadovaujantis Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo, patvirtinto Savivaldybės tarybos 2009 m. liepos 15 d. sprendimu Nr. T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo (Savivaldybės tarybos 2017 m. kovo 31 d. sprendimo Nr. T1-78 redakcija), 4.4 papunkčiu, šiam susitarimui turi pritarti Savivaldybės taryba, priimdama sprendimą.

 Kultūros ministerija, įgyvendindama Lietuvos Respublikos Vyriausybės programos nuostatų įgyvendinimo plano priemonę „Išanalizuoti galimas paskatas ir prievoles investuojant į kultūrą, sukuriant ir įgyvendinant „Procento kultūrai“ schemą, taikomą urbanistinės plėtros projektuose, orientuojantis į visuomenės gyvenimo kokybės gerinimą bei tvarų kultūros išteklių naudojimą“, parengė susitarimą dėl meno ir dizaino viešosiose erdvėse. Kokybiška viešoji erdvė turi teigiamą poveikį ja besinaudojantiems, skatina socialinę sanglaudą, ugdo kūrybiškumą ir pilietiškumą, – tai ypač svarbu šiuo sudėtingu laikotarpiu.

 Susitarimas kviečia prisijungti savivaldybes ir ministerijas, kurios mato prasmę gerinti viešųjų pastatų ir erdvių kokybę, į jas įtraukiant meno ar dizaino kūrinius. Prie susitarimo prisijungiančios šalys ketina dalintis gerąja praktika, kelti kompetencijas ir, pagal galimybes, įgyvendinti meno ar dizaino įsigijimo ar sukūrimo projektus.

**2. Sprendimo projekto tikslai ir uždaviniai.**

Gauti Savivaldybės tarybos pritarimą prisijungti prie susitarimo ir pasirašius susitarimą su Kultūros ministerija, kitomis Lietuvos Respublikos ministerijomis ir savivaldybėmis, gerinti viešųjų erdvių kokybę, didinti jų vertę, kurti viešąsias erdves, išreiškiančias visuomenės kultūrinį identitetą bei atspindinčias kultūrinį ir gamtinį paveldą.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Pasirašius Susitarimą numatoma bendradarbiauti su Lietuvos Respublikos ministerijomis ir savivaldybėmis gerinant viešųjų erdvių kokybę, didinant jų vertę, kuriant viešąsias erdves, išreiškiančias visuomenės kultūrinį identitetą bei atspindinčias kultūrinį ir gamtinį paveldą. Prie Susitarimo prisijungiančios šalys ketina dalintis gerąja praktika, kelti kompetencijas ir, pagal galimybes, įgyvendinti meno ar dizaino įsigijimo ar sukūrimo projektus. Susitarimas galioja naujai pradedamiems įgyvendinti viešosios paskirties pastatų projektams iki 2030 metų.

**4. Skaičiavimai, išlaidų sąmatos, finansavimo šaltiniai.**

Bus reikalingos papildomos Savivaldybės administracijos lėšos visuomenės poreikiams skirtų pastatų statybai ir (ar) rekonstravimui, įvertinus ir nustačius poreikį specialiai šiems pastatams skirtiems meno ir (ar) dizaino kūriniams sukurti ir (ar) įsigyti. Įgyvendinant kultūros paskirties pastatų statybos ir (ar) rekonstravimo projektus, prie kurių įgyvendinimo valstybės biudžeto ar kitų finansavimo šaltinių lėšomis prisideda Kultūros ministerija, Savivaldybės administracija turės numatyti iki 1 % lėšų, nuo pastato statybos ar rekonstravimo sąmatinės vertės, meno ir (ar) dizaino kūrinių sukūrimui ir (ar) įsigijimui.

**5. Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

1. **Jeigu sprendimui įgyvendinti reikia įgyvendinamųjų teisės aktų, – kas ir kada juos**

**turėtų priimti.**

Nėra.

1. **Sprendimo projekto antikorupcinis vertinimas.**

Neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Kultūros ministerija, Savivaldybės administracijos Bendrasis skyrius bei Vietinio ūkio ir plėtros skyrius.

PRIDEDAMA:

 Lietuvos Respublikos kultūros ministerijos 2022 m. rugsėjo 27 d. raštas Nr. S2-1999 „Dėl prisijungimo prie susitarimo dėl meno ir dizaino viešosiose erdvėse“, 4 lapai.

Bendrojo skyriaus specialistė Rūta Jaruševičienė